Document ID: 32007D0882

ΑΠΌΦΑΣΗ ΤΟΥ ΣΥΜΒΟΥΛΊΟΥ
της 20ής Δεκεμβρίου 2007
για την τροποποίηση της απόφασης 1999/70/ΕΚ σχετικά με τους εξωτερικούς ελεγκτές των εθνικών κεντρικών τραπεζών, όσον αφορά τους εξωτερικούς ελεγκτές της Κεντρικής Τράπεζας της Κύπρου
(2007/882/ΕΚ)
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
το πρωτόκολλο για το καταστατικό του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας, το οποίο προσαρτάται στη συνθήκη για την ίδρυση της Ευρωπαϊκής Κοινότητας, και ιδίως το άρθρο 27.1,
τη σύσταση ΕΚΤ/2007/12 της Ευρωπαϊκής Κεντρικής Τράπεζας, της 15ης Νοεμβρίου 2007, προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Κεντρικής Τράπεζας της Κύπρου (1),
Εκτιμώντας τα ακόλουθα:
(1)
Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών του Ευρωσυστήματος ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.
(2)
Βάσει του άρθρου 1 της απόφασης 2007/503/ΕΚ του Συμβουλίου, της 10ης Ιουλίου 2007, σύμφωνα με το άρθρο 122 παράγραφος 2 της συνθήκης για την υιοθέτηση του ενιαίου νομίσματος από την Κύπρο την 1η Ιανουαρίου 2008 (2), η Κύπρος πληροί πλέον τις αναγκαίες προϋποθέσεις για την υιοθέτηση του ευρώ, η δε παρέκκλιση της οποίας απολαύει και η οποία αναφέρεται στο άρθρο 4 της πράξης προσχώρησης του 2003, καταργείται από την 1η Ιανουαρίου 2008.
(3)
Σύμφωνα με το άρθρο 60 παράγραφος 1 στοιχείο α) του Νόμου 34(Ι) του 2007 που τροποποιεί τους περί της Κεντρικής Τράπεζας της Κύπρου Νόμους του 2002 και 2003, που τίθεται σε ισχύ την 1η Ιανουαρίου 2008, οι ετήσιες οικονομικές καταστάσεις της Κεντρικής Τράπεζας της Κύπρου ελέγχονται σύμφωνα με το άρθρο 27 του καταστατικού του ΕΣΚΤ.
(4)
Μετά την κατάργηση της παρέκκλισης για την Κύπρο, το διοικητικό συμβούλιο της ΕΚΤ συνέστησε στο Συμβούλιο να εγκρίνει την εταιρεία PricewaterhouseCoopers Limited ως τους εξωτερικούς ελεγκτές της Τράπεζας της Κύπρου για τα οικονομικά έτη 2008 έως 2012.
(5)
Είναι σκόπιμο να ακολουθηθεί η σύσταση του διοικητικού συμβουλίου της ΕΚΤ και να τροποποιηθεί αναλόγως η απόφαση 1999/70/ΕΚ του Συμβουλίου (3),
ΑΠΟΦΑΣΙΖΕΙ:
Άρθρο 1
Στο άρθρο 1 της απόφασης 1999/70/ΕΚ, προστίθεται η ακόλουθη παράγραφος:
«14. Η εταιρεία PricewaterhouseCoopers Limited διορίζεται ως εξωτερικός ελεγκτής της Κεντρικής Τράπεζας της Κύπρου για τα οικονομικά έτη 2008 έως 2012.».
Άρθρο 2
Η παρούσα απόφαση ανακοινώνεται στην Ευρωπαϊκή Κεντρική Τράπεζα.
Άρθρο 3
Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης.
Βρυξέλλες, 20 Δεκεμβρίου 2007.

Labels: 2
9
4
18